Αθήνα, 26 Ιουνίου 2019

**ΑΠΟΦΑΣΕΙΣ ΤΑΚΤΙΚΗΣ ΓΕΝΙΚΗΣ ΣΥΝΕΛΕΥΣΗΣ ΙΟΥΝΙΟΣ 2019**

Η ΕΥΔΑΠ Α.Ε. ενημερώνει το επενδυτικό κοινό, ότι την 26η Ιουνίου 2019 ημέρα Τετάρτη και ώρα 11:00 π.μ. έλαβε χώρα η Τακτική Γενική Συνέλευση των Μετόχων της Εταιρείας στο Συνεδριακό Κέντρο HELEXPO, Λεωφ. Κηφισίας 39, Μαρούσι, Επίπεδο Ε, Αίθουσα 3, στην οποία παρευρέθηκαν 153 Μέτοχοι, κάτοχοι 82.805.809 μετοχών, εκπροσωπώντας το 77,75 % του μετοχικού κεφαλαίου.

Η Γενική Συνέλευση:

-Ενέκρινε τις Ατομικές και Ενοποιημένες Ετήσιες Οικονομικές Καταστάσεις της ΕΥΔΑΠ Α.Ε., σύμφωνα με τα Διεθνή Λογιστικά Πρότυπα και τα Διεθνή Πρότυπα Χρηματοοικονομικής Αναφοράς (Δ.Λ.Π./Δ.Π.Χ.Α.) της εταιρικής χρήσης 01.01.2018 έως 31.12.2018, της Έκθεσης Διαχείρισης του Διοικητικού Συμβουλίου της ΕΥΔΑΠ Α.Ε. και της επ’ αυτών Έκθεσης Ελέγχου των Ορκωτών Ελεγκτών Λογιστών της ΕΥΔΑΠ Α.Ε.

- Ενέκρινε κατ’ άρθρο 108 του Ν. 4548/2018 την συνολική διαχείριση της Ε.ΥΔ.Α.Π. Α.Ε. από το Διοικητικό Συμβούλιο και απάλλαξε τους Ελεγκτές από κάθε ευθύνη για αποζημίωση για την εταιρική χρήση 01.01.2018-31.12.2018.

- Οι Μέτοχοι της πλειοψηφίας «ΕΛΛΗΝΙΚΗ ΕΤΑΙΡΕΙΑ ΣΥΜΜΕΤΟΧΩΝ ΚΑΙ ΠΕΡΙΟΥΣΙΑΣ Α.Ε.» και «ΤΑΜΕΙΟ ΑΞΙΟΠΟΙΗΣΗΣ ΙΔΙΩΤΙΚΗΣ ΠΕΡΙΟΥΣΙΑΣ ΤΟΥ ΔΗΜΟΣΙΟΥ Α.Ε.» εξέλεξαν τα κάτωθι εννέα Μέλη του Διοικητικού Συμβουλίου της ΕΥΔΑΠ Α.Ε. με πενταετή θητεία, με δυνατότητα παράτασης έως ένα (01) έτος σύμφωνα με το άρθρο 11 του Καταστατικού και λήγουσα στις 28.06.2024 με την εκλογή νέων Μελών από την Γενική Συνέλευση των Μετόχων της ΕΥΔΑΠ Α.Ε., που θα συνέλθει σύμφωνα με το Νόμο έως την δέκατη (10η) ημερολογιακή ημέρα του ένατου (09ου) μήνα του έτους 2024:

1. Θεοδώρα Βαρβαρίγου ως Πρόεδρο του Διοικητικού Συμβουλίου

2. Χαράλαμπο Σαχίνη ως Διευθύνοντα Σύμβουλο

3. Αναστάσιο Τόσιο ως Εντεταλμένο Σύμβουλο

4. Αικατερίνη Μπερίτση

5. Αλέξανδρο Νασούφη

6. Άγγελο Αμδίτη

7. Μιχαήλ Σταυρουλάκη

8. Δημήτρη Κωνσταντακόπουλο

9. Αλέξανδρο Πουλιάση κατόπιν πρότασης του Υπουργού Οικονομικών στο Μέτοχο της πλειοψηφίας «Ελληνική Εταιρεία Συμμετοχών και Περιουσίας Α.Ε.» σύμφωνα με το εδαφ. β’ της παρ. 4 του άρθρου 197 του Ν. 4389/2016.

-Όρισε την κα Αικατερίνη Μπερίτση, τον κ. Μιχαήλ Σταυρουλάκη και τον κ. Αλέξανδρο Νασούφη ως Ανεξάρτητα Μέλη του Διοικητικού Συμβουλίου της ΕΥΔΑΠ Α.Ε. σύμφωνα με το άρθρο 3 του Ν. 3016/2002.

-Εξέλεξε την κα Αικατερίνη Μπερίτση ως Πρόεδρο της Επιτροπής Ελέγχου και τους κ.κ. Μιχαήλ Σταυρουλάκη και Αλέξανδρο Πουλιάση ως Μέλη της Επιτροπής Ελέγχου της ΕΥΔΑΠ Α.Ε. σύμφωνα με το άρθρο 44 του Ν. 4449/2017, με θητεία ανάλογη της ως άνω θητείας τους ως Μέλη του Διοικητικού Συμβουλίου.

-Ενέκρινε τη διανομή μερίσματος χρήσης 2018, ύψους 0,27 ευρώ ανά μετοχή μεικτό, ήτοι καθαρό ποσό 0,243 ευρώ ανά μετοχή, μετά την παρακράτηση φόρου 10% (0,027 ευρώ ανά μετοχή) σύμφωνα με το άρθρο 65 του Ν.4603/2019 (όπως ισχύει σήμερα). Το ποσό μερίσματος που θα διανεμηθεί στους μετόχους ανέρχεται σε 28.755.000 ευρώ. Καθόρισε ως δικαιούχους τους κατόχους μετοχών της εταιρείας που είναι εγγεγραμμένοι στο Σ.Α.Τ. (Record date) την 1η Ιουλίου 2019. Ημερομηνία αποκοπής δικαιώματος ορίζεται η 28η Ιουνίου 2019. Η πληρωμή του μερίσματος θα πραγματοποιηθεί την 5η Ιουλίου 2019 σύμφωνα με τη διαδικασία που προβλέπει ο Κανονισμός του Χρηματιστηρίου Αθηνών.

-Ενέκρινε τις καταβληθείσες αμοιβές του Προέδρου του Διοικητικού Συμβουλίου και του Διευθύνοντος Συμβούλου της ΕΥΔΑΠ Α.Ε. για το χρονικό διάστημα από 01.07.2018 έως 30.06.2019 καθώς και προενέκρινε τις αμοιβές τους για το χρονικό διάστημα από 01.07.2019 έως 30.06.2020.

-Ενέκρινε τις καταβληθείσες αμοιβές και αποζημιώσεις των Μελών του Διοικητικού Συμβουλίου και των Μελών Επιτροπής Ελέγχου για το χρονικό διάστημα από 01.07.2018 έως 30.06.2019 καθώς και προενέκρινε τις αμοιβές και αποζημιώσεις τους για το χρονικό διάστημα από 01.07.2019 έως 30.06.2020.

- Τέλος, επέλεξε την Ελεγκτική Εταιρεία «GRANΤ THORNTON Α.Ε» και εξέλεξε τον κ. Παναγιώτη Χριστόπουλο (Α.Μ. 28481) ως Τακτικό Ορκωτό Ελεγκτή και τον κ. Παναγιώτη Νούλα (Α.Μ. 40711) ως Αναπληρωματικό Ορκωτό Ελεγκτή για την οικονομική χρήση 01.01.2019-31.12.2019, ενώ ενέκρινε την αμοιβή τους για τον έλεγχο των Ετήσιων Οικονομικών Καταστάσεων του 2019, για την επισκόπηση των Ενδιάμεσων Συνοπτικών Εξαμηνιαίων Οικονομικών Καταστάσεων και για την χορήγηση Φορολογικού Πιστοποιητικού της χρήσης 2019.